Roswitha Lopez
Roswitha Patricia Lopez (☆ 13 di november 1969 na Oranjestad) ta un ex-landado sincronisa y atleta olimpico di Aruba.

Biografia 
Roswitha Lopez a nace dia 13 di november 1969 na Oranjestad, Aruba. Na 1988 e ta caba VWO na Colegio Arubano y un aña despues ta continua su estudio na Hulanda. E ta gradua na Hogeschool van Amsterdam den fisioterapia na 1995. Despues di a traha entre 1996 y 2002 na Aruba e ta regresa Hulanda, unda awendia e ta biba y traha como fisioterapista.

Lopez a competi den deporte di landamento sincronisa, tambe conoci como landamento artistico, di 1982 te 1988 pa club Barracudas na Aruba y di 1989 te 1995 pa club Dolphijn na Amsterdam. Na 1986 e ta participa na Campeonato Mundial di Landamento na Madrid. Den e serie clasificatorio e ta termina den categoria individual riba posicion 24 cu 145,5830 punto y den categoria dueto, forma cu Yvette Thuis, riba posicion 20 cu 144,6340 punto.[4].

Na 1988 e tabata un di e shete miembro di e team di Aruba na Weganan Olimpico di Zomer na Seoul. Den e clasificacion individual e ta termina ultimo riba posicion 18 cu 150,683 punto. Den e clasificacion dueto, Lopez cu Yvette Thuis, ta termina ultimo riba posicion 15 cu 151,975 punto. Entrenador di e dueto tabata atleta olimpico Arubiano, Nicole Hoevertsz.

Na 2007 ela keda elegi vicepresidente di Asociacion Arubano di Atletanan Olimpico (AAAO).

Hende
Landamento
Atleta Olimpico Arubiano